paragraph_text: Dirigirao je gotovo svim velikim američkim orkestrima, a od 1958. do 1969. bio je dirigent Njujorške filharmonije. Nastupao je i kao operni dirigent, te kao koncertni pijanist. Bernstein je skladao djela izrazito američkog značaja, protkana elementima jazza, posebice simfonije, koncerte, opere, balete, komornu i vokalnu glazbu, te nekoliko mjuzikla. Svjetsku slavu stekao je mjuziklima "U grad!" 1944. i "Priča sa zapadne strane" 1957., a oba su snimljena i u filmskoj verziji. Bernstein je komponirao i izvornu glazbu za filmove.